Smernica Komisie 95/33/ES
z 10. júla 1995,
ktorou sa mení a dopľňa smernica Rady 82/471/EHS týkajúca sa určitých produktov používaných vo výžive zvierat
(Text s platnosťou pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 82/471/EHS z 30. júna 1982 týkajúcu sa určitých produktov používaných vo výžive zvierat [1], naposledy zmenenú a doplnenú Aktom o pristúpení Rakúska, Fínska a Švédska, najmä na jej článok 6,
keďže smernica 82/471/EHS stanovuje, aby sa obsah jej prílohy pravidelne menil a dopľňal tak, aby zohľadňoval rozvoj vedeckých a technických poznatkov;
keďže analýza nového produktu patriaceho do skupiny bielkovinových produktov získavaných z mikroorganizmov, v tomto prípade z baktérií, umožnila zistiť priaznivý účinok na ošípané, teľatá a lososy; keďže z tohto dôvodu by sa za určitých podmienok malo vydať povolenie používať tento produkt vo výžive zvierat;
keďže z technologických výrobných dôvodov sa musí zmeniť hodnota minimálnej povolenej koncentrácie koncentrovaného kvapalného L-lyzínu;
keďže Vedecký výbor pre výživu zvierat a Vedecký výbor pre potraviny vydali stanovisko k používaniu tohto bielkovinového produktu získavaného kultivovaním Methylococcus capsulatus (Bath), Alcaligenes acidorovans, Bacillus brevis a Bacillus firmus na zemnom plyne;
keďže opatrenia ustanovené v tejto smernici sú v súlade so stanoviskom Stáleho výboru pre krmivá,
PRIJALA TÚTO SMERNICU:
Článok 1
Príloha k smernici 82/471/EHS sa týmto mení a dopĺňa tak, ako je ustanovené v prílohe k tejto smernici.
Článok 2
1. Členské štáty uvedú do platnosti zákony, iné predpisy alebo administratívne opatrenia potrebné na dosiahnutie súladu s touto smernicou najneskôr do 30. júna 1996. Bezodkladne o tom budú informovať Komisiu.
Keď členské štáty prijmú tieto opatrenia, tieto budú obsahovať odkaz na túto smernicu alebo ich bude sprevádzať takýto odkaz pri ich úradnom uverejnení. Členské štáty prijmú postup pre zaraďovanie takéhoto odkazu.
2. Členské štáty oznámia Komisii znenie základných ustanovení vnútroštátneho práva, ktoré prijmú v oblasti upravenej touto smernicou.
Článok 3
Táto smernica nadobudne účinnosť v dvadsiaty deň od jej uverejnenia v Úradnom vestníku Európskych spoločenstiev.
Článok 4
Táto smernica je adresovaná členským štátom.
V Bruseli 10. júla 1995